Diari Oficial de la Generalitat Valenciana


Sumari del DOGV 6478, del 11-03-2011 (2011/2915)

RESOLUCIÓ de 9 de març de 2011, de la directora general d'Administració Autonòmica, per la qual s'actualitzen les relacions de llocs de treball de l'Administració al servici del Consell de la Generalitat.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6478

Data del DOGV
:   11-03-2011

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2011/2915


Data del document
:   09-03-2011

Organisme emissor
:   Conselleria de Justícia i Administracions Públiques

Tipus de document
:   Resolució

Correcció d'errades

 Descriptors 

:   * concurs administratiu

RESOLUCIÓ de 9 de març de 2011, de la directora general d'Administració Autonòmica, per la qual s'actualitzen les relacions de llocs de treball de l'Administració al servici del Consell de la Generalitat. [2011/2915]  
Mitjançant la Resolució de 30 de juliol de 2010, de la directora general d'Administració Autonòmica (DOCV núm 6326, de 5 d'agost) es van aprovar les relacions de llocs de treball de l'administració al servici del Consell de la Generalitat, subjectes al marc normatiu integrat pel Decret legislatiu de 24 d'octubre de 1995, del Consell, pel qual s'aprova el Text Refós de la Llei de Funció Pública, i les disposicions que la despleguen.  
L'article 41 de la Llei 10/2010, de 9 de juliol, d'Ordenació i Gestió de la Funció Pública Valenciana, configura les relacions de llocs de treball com un instrument tècnic a través del qual l'administració organitza, racionalitza i ordena el seu personal per a una eficaç prestació del servici públic, i en el que es detallen els requisits per a l'exercici dels llocs de treball.  
La disposició transitòria primera possibilita la convocatòria de procediments de selecció de personal i provisió de llocs de treball d'acord amb els elements inclosos en l'última relació de llocs de treball aprovada amb anterioritat a l'entrada en vigor de Llei 10/2010, d'Ordenació i Gestió de la Funció Pública Valenciana. A més, la mateixa disposició transitòria permet, amb caràcter excepcional i com a conseqüència de l'exercici de la potestat d'autoorganització de l'administració o de necessitats caràcter urgent i inajornable, la classificació de llocs de treball sense indicar el cos, agrupació professional o, si fa el cas, l'escala corresponent per als llocs funcionarials.  
Després de l'aprovació de les relacions de llocs de treball mitjançant la Resolució de 30 de juliol de 2010, de la directora general d'Administració Autonòmica (DOCV núm. 6326, de 5 d'agost), l'adequació necessària de les estructures administratives i dels llocs de treball que les integren han justificat l'exercici de la potestat autoorganitzativa de l'administració, mitjançant el Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social. A l'exercici d'esta potestat obeïx també les adaptacions de les dotacions en diversos centres docents adscrits a la Conselleria d'Educació, amb la finalitat d'atendre les necessitats de recursos humans identificades per l'administració educativa. A més, s'han de tindre en compte les introduïdes per la Llei 17/2010, de 30 de desembre, de Pressupostos de la Generalitat per a l'Exercici 2011, així com aquelles altres conseqüència de necessitats urgents i inajornables efectuades en llocs de treball mancats de titular.  
Les relacions de llocs de treball són, principalment, un factor de racionalització de les estructures organitzatives i l'expressió real de les necessitats de l'organització, i en conseqüència, comporten un dinamisme que obliga a un procés constant d'adequació a les demandes de la ciutadania i al compliment dels fins que l'administració té encomanats.  
Una adequada prestació del servici públic, implica una gestió apropiada de les necessitats d'efectius de personal i per a això, ha de possibilitar l'execució dels processos de provisió de llocs amb la finalitat de poder donar respostes eficaces, àgils i eficients a la societat.  
Per al compliment d'este objectiu, cal l'actualització de les relacions de llocs de treball dels departaments afectats a través de la incorporació d'eixes modificacions, de manera que siguen un fidel reflex de la classificació dels llocs de treball així com de la vigent estructura organitzativa de l'administració de la Generalitat. D'esta manera, la present resolució dóna publicitat a les adequacions efectuades en els llocs de treball que són susceptibles de provisió definitiva per funcionaris de carrera, pertanyents a l'administració de la Generalitat, d'acord amb el Decret 19/2009, de 23 de novembre, del president de la Generalitat i del Decret 69/2010, de 30 d'abril, del Consell que modifica el Decret 198/2009, de 6 de novembre, pel qual s'establix l'estructura bàsica de la Presidència i de les conselleries de la Generalitat.  
L'actualització de les relacions de llocs de treball que es pública conté, tal com disposa la Llei 10/2010, de 9 de juliol, d'Ordenació i Gestió de la Funció Pública Valenciana, la denominació de cada lloc, les seues característiques essencials, la naturalesa jurídica, les retribucions complementàries que els corresponguen, la forma de provisió, adscripció orgànica, localitat, els requisits per a la seua provisió i, si fa el cas, els mèrits preferents.  
El procediment seguit en la tramitació de la present resolució està conforme amb el que preveuen els articles 37 de la Llei 7/2007, de 12 d'abril, de l'Estatut Bàsic de l'Empleat Públic, i l'article 43 de la Llei 10/2010, de 9 de juliol, d'Ordenació i Gestió de la Funció Pública Valenciana. Igualment, la Direcció General de Pressupostos i Despeses de la Conselleria d'Economia, Hisenda i Ocupació, el 3 de març de 2011, ha informat favorablement sobre l'existència de dotació pressupostària dels llocs de treball continguts en les relacions de llocs corresponents de les conselleries i organismes i que figuren en els respectius annexos, en compliment del que establixen els articles 41.2 de la Llei 10/2010, de 9 de juliol, d'Ordenació i Gestió de la Funció Pública Valenciana i 1 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana.  
Per tot el susdit, en virtut de les competències atorgades per l'article 43 de la referida Llei 10/2010, de 9 de juliol, i en exercici de la delegació de competències realitzada per l'Orde de 21 de desembre de 2004, del conseller de Justícia i Administracions Públiques (DOCV núm. 4909, de 23 de desembre de 2004), resolc:  
Primer  
Actualitzar les relacions de llocs de treball aprovades i publicades mitjançant la resolució de 30 de juliol de 2010, de la directora general d'Administració Autonòmica (DOCV núm 6326, de 5 d'agost) en els termes indicats en els annexos de la present resolució, que s'hi incorporen amb efectes del dia de la publicació, i que corresponen a les conselleries i organismes següents:  
1. Conselleria d'Indústria, Comerç i Innovació  
2. Conselleria d'Economia, Hisenda i Ocupació  
3. Conselleria de Medi Ambient, Aigua, Urbanisme i Habitatge  
4. Conselleria d'Educació  
5. Conselleria de Cultura i Esport  
6. Conselleria de Sanitat  
7. Conselleria d'Agricultura, Pesca i Alimentació  
8. Conselleria de Justícia i Administracions Públiques  
9. Conselleria de Benestar Social  
10. Conselleria de Governació  
11. Conselleria de Solidaritat i Ciutadania  
12. Servici Valencià d'Ocupació i Formació (SERVEF).  
13. Agència Valenciana de Salut  
Segon  
Publicar les esmentades actualitzacions en el Diari Oficial de la Comunitat Valenciana.  
Contra la present resolució, que esgota la via administrativa, podrà interposar-se recurs contenciós administratiu en el termini de dos mesos comptats des de l'endemà de la seua publicació davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
València, 9 de març de 2011.- La directora general d'Administració Autonòmica: Carmela Cots Soler.  
